*VEGA præsenterer:*  
**Charmerende umiddelbarhed fra toppen af dansk pop**  
*De sidste fire år har Thøger Dixgaard været umulig at komme udenom på den danske popscene, og hans kommende Danmarksturné bringer popcharmøren forbi Lille VEGA den 7. marts.*

Debutsinglen ”Former” strøg til tops på hitlisterne, og sparkede for alvor Thøger Dixgaard solo-karriere i gang. De seneste år har han vokset sig til at være en markant figur i det danske musikliv med landeplager på radioen, samt deltagelse i den nyeste sæson af Toppen af Poppen.

Debut-ep’en *OK* var et pragteksempel på Dixgaards lyriske evner og hans evne til at indkapsle momentet både musikalsk og tekstmæssigt. Ep’en indeholdt blandt andet singlen ”Blød Inden I”, som blev P3’s Ugens Uundgåelige og lå nummer et på den danske airplaychartliste i seks uger.

Sidenhen har Thøger Dixgaard udgivet den nye ep *Pæn*, der bl.a. indeholder singlerne ”Skinner”, ”Tø Mig Op” og ”CTRL-Z”, der alle ligeledes har toppet den danske airplay-hitliste.

Thøger Dixgaards kommende forårsturne bliver derfor en musikalsk oplevelse udover det sædvanlige – hvor publikum får mulighed for at opleve en artist, der formår at beskrive de følelser, vi sommetider har svært ved at sætte ord på. Fans kan også se frem til endnu mere ny musik, inden turneen starter.

**Fakta om koncerten:**  
Thøger Dixgaard (DK)  
Torsdag d. 7. marts 2019 kl. 21.00  
Lille VEGA, Enghavevej 40, 1674 København V  
Billetpris: 175 kr. + gebyr  
Billetsalget starter i dag kl. 10.00 via vega.dk og Ticketmaster